CELEX: 32018R0963
Language: sl
Date: 2018-07-06 00:00:00
Title: Izvedbena uredba Komisije (EU) 2018/963 z dne 6. julija 2018 o dodelitvi dodatnih dni na morju Španiji v razdelkih ICES 8c in 9a z izjemo Cadiškega zaliva

9.7.2018   
            
            
               SL
            
            
               Uradni list Evropske unije
            
            
               L 172/1
            
         IZVEDBENA UREDBA KOMISIJE (EU) 2018/963
   z dne 6. julija 2018
   o dodelitvi dodatnih dni na morju Španiji v razdelkih ICES 8c in 9a z izjemo Cadiškega zaliva
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) 2018/120 z dne 23. januarja 2018 o določitvi ribolovnih možnosti za leto 2018 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije, ter o spremembi Uredbe Sveta (EU) 2017/127 (1) in zlasti točke 8 Priloge IIB k Uredbi,
   ob upoštevanju naslednjega:
   
               (1)
            
            
               V tabeli I Priloge IIB k Uredbi (EU) 2018/120 je določeno največje število dni, ko so plovila Unije skupne dolžine 10 m ali več, ki imajo na krovu ali uporabljajo vlečne mreže, danske potegalke in podobno orodje z velikostjo mrežnega očesa 32 mm ali več, zabodne mreže z velikostjo mrežnega očesa 60 mm ali več ter pridnene parangale, lahko prisotna v razdelkih ICES 8c in 9a z izjemo Cadiškega zaliva v obdobju med 1. februarjem 2018 in 31. januarjem 2019.
            
         
               (2)
            
            
               V skladu s točko 8.5 Priloge IIB k Uredbi (EU) 2018/120 lahko Komisija na podlagi dokončne prekinitve ribolovnih dejavnosti v obdobju med 1. februarjem 2017 in 31. januarjem 2018 dodeli dodatno število dni na morju, ki ga lahko država članica zastave odobri plovilu, da je prisotno na zadevnem območju, če ima na krovu regulirano orodje.
            
         
               (3)
            
            
               V skladu s prvim stavkom točke 8.1 Priloge IIB k Uredbi (EU) 2018/120 je Španija 26. marca 2018 vložila zahtevek za dodelitev dodatnih dni na morju na podlagi dokončne ustavitve ribolovnih dejavnosti. Španija je potrdila, da je med 1. februarjem 2017 in 31. januarjem 2018 ribolovne dejavnosti prekinilo 9 plovil.
            
         
               (4)
            
            
               Glede na podatke, ki so bili dani na voljo Komisiji, in ob upoštevanju metode izračuna iz točke 8.2 Priloge IIB k Uredbi (EU) 2018/120 bi bilo treba Španiji za plovila iz točke 1 navedene priloge za obdobje med 1. februarjem 2018 in 31. januarjem 2019 dodeliti tri dodatne dni na morju.
            
         
               (5)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   Največje število dni na morju, ki ga Španija lahko odobri plovilu, ki pluje pod njeno zastavo, da je v obdobju od 1. februarja 2018 do 31. januarja 2019 prisotno v razdelkih ICES 8c in 9a z izjemo Cadiškega zaliva, če ima na krovu ali uporablja regulirano orodje in zanj ne veljajo posebni pogoji, kakor je opredeljeno v tabeli I Priloge IIB k Uredbi (EU) 2018/120, se poveča na 129 dni.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. julija 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 27, 31.1.2018, str. 27.